S. Janiš, poslanec: (2008-10-21):
Nikto ešte neprišiel tak účelovo s tým, že niektoré ustanovenia zákona o verejnom obstarávaní mu pri biznise prekážajú, jednoducho, že mu sťažujú biznis, tak zmeňme zákon. Takto účelovo tu novela tohto zákona nikdy robená nebola. Neprišiel s tým niekto preto, lebo by na neho padol tieň podozrenia, že nemá celkom čisté úmysly pri obstarávaní a ten obstarávateľ pri zákazke so štátom. A čuduj sa svete, vláda, ktorá si na tlačovkách, a upozorňujem len na tlačovkách, nikde inde hovorí, že je sociálna a že je solidárna, t. j., že je tu pre ľudí, má s týmto zákonom, ktorý slúži pre ľudí, má s tým obrovsky veľké problémy. Prečo, veď keď lacnejšie nakúpim rovnakú kvalitu, viac mi zostáva na rozdávanie. Prečo máte s ním problémy? Vláda má s týmto zákonom také závažné problémy, že kameň, ktorý jej vadí, ktorý jej zavadzia pri biznise, chce odvaliť novelou, a to, čuduj sa svete, ešte novelou v skrátenom legislatívnom konaní. A ja sa pýtam, čo vám tečie do topánok? Alebo ešte iné. Niekto je nedočkavý a súčasne taký silný, že si problémy pri biznise so štátnou zákazkou rieši novelou zákona? To kto je taký silný, že si objedná novelu zákona, aby konečne dostal to, čo chcel – diaľničné mýto. Ja vám poradím, urobte to tak v tichosti, ako ste to urobili, ja neviem, s privádzačom z D1 Voderady za 200 či 250 miliónov rokovacím konaním bez zverejnenia. Alebo geologický prieskum na diaľnici rokovacím konaním bez zverejnenia. Alebo projekty na diaľnice rokovacím konaním. Alebo poradcu na výstavbu z diaľnic rokovacím konaním. Alebo ja neviem, obíjanie cencúľov v kasárňach za miliardy. Tak to urobte týmto spôsobom. Je to jednoduchšie, ako novelizovať zákon a ešte v skrátenom legislatívnom konaní. Je jednoduchšie prijať v tichosti uznesenie vlády, že obstaranie mýta je mimoriadna národohospodárska situácia, obrovská úloha dať tomu termín a hotovo. Uznesenie vlády vyhláste za tajné, za také, ako ste vyhlásili správu o dopravnej infraštruktúre, ktorú vláda prerokovala 1.10. tohto roku. Tá správa je tajná, neverejná, síce neviem, prečo je tajná, neverejná, možná preto, že idete privatizovať Cargo alebo bratislavské letisko, alebo, ja neviem, stavať širokorozchodnú, neviem, prečo je tajná, ale je utajená. Tak takisto utajte aj takéto uznesenie vlády, lebo sa to týka mimoriadne dôležitých národnoštátnych záujmov a NDS-ka to v pohode zariadi rokovacím konaním a máte pokoj. Len potom vám odporúčam ešte jednu vec. Vymyslite si dobrú marketingovú mediálnu stratégiu na ohlúpnutie ľudí, že obstaranie mýta zhruba za 6 a 6,5 miliardy navyše, ako má byť, že je v prospech týchto ľudí, že je v prospech občanov. Musíte si nájsť dobrú mediálnu ohlupovaciu stratégiu, aby ste ľuďom preukázali to, že 6,5 miliardy navyše je pre nich výhodné. Lebo skutočnosť je taká, že každú korunu navyše, ktorú zaplatíme za mýto, v konečnom dôsledku zaplatia občania. Každá koruna sa im premietne do cien tovarov, ktoré sa budú voziť po diaľnici, rýchlostnej komunikácii. Premietne sa do cien. Aj do masla, aj do chleba, aj do cukru. To je pre tú sociálne orientovanú vládu, to je pre tých sociálne slabších občanov republiky to ideálne riešenie? Však nech platia ešte viac? A navyše sa tie miliardy premietnu aj do cestovného po diaľniciach, po rýchlostných komunikáciách. Budú drahšie lístky. Tých 6,5 miliardy. Teda, ak tu niekomu hrozí škoda, tak tu hrozí škoda všetkým spotrebiteľom, ktorí si kupujú tovary, všetkým, ktorí chodia autobusmi po diaľniciach a rýchlostných komunikáciách, teda všetkým občanom. Týmto hrozí škoda. Týmto spôsobujete vy škodu tým, že obstarávate mýto tak draho, ako ho obstarávate. To sa už neviete dočkať peňazí od ľudí, že navrhujete dokonca skrátené legislatívne konanie, aby ste ich obrali o 6,5 miliardy korún? To vám nestačí jedno skrátené legislatívne konanie, kde oberáte ľudí v druhom pilieri o 7 miliárd korún? Toto skrátené legislatívne konanie a celá novela zákona o verejnom obstarávaní, toto odvalenie kameňa, ktorý vám bráni urobiť dobrý biznis za štátne peniaze, táto novela zákona, kde surovo vyťahujete z vreciek ľudí miliardy, je úplne pre mňa nepochopiteľné. Lebo tento zákon je len o rabovaní, je o vyťahovaní navyše peňazí ľuďom z peňaženiek, o tomto je vaše skrátené legislatívne konanie. A čo je na tomto najsmutnejšie, že po 26-miliardovom tendri na elektronické mýto podľa účelovej úpravy zákona o verejnom obstarávaní budú nasledovať tendre na diaľnice, na PPP projekty za stá miliardy korún. Za stá miliardy korún. V tomto rozsahu je mýto a všetko okolo mýta dnes vrátane zákona o verejnom obstarávaní jeho novely, mýto je len predskokan v rabovaní, vyťahovaní peňazí z vreciek občanov, nad ktorými akože na každej tlačovke, ale len na tlačovke akože roníte krokodílie slzy. Všetko. (Potlesk.)